Document ID: 32003D0166

32003D0166
L 067/18
SLUŽBENI LIST EUROPSKE UNIJE
10.03.2003.
ODLUKA KOMISIJE
od 10. ožujka 2003.
o neuvrštenju paration-metila u Prilog I. Direktivi Vijeća 91/414/EEZ i o povlačenju odobrenja za sredstva za zaštitu bilja koja sadrže tu aktivnu tvar
(priopćeno pod brojem dokumenta C(2003) 724)
(Tekst značajan za EGP)
(2003/166/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (1), kako je zadnje izmijenjena Direktivom Komisije 2003/5/EZ (2), a posebno njezin članak 8. stavak 2. četvrti podstavak,
uzimajući u obzir Uredbu Komisije (EEZ) br. 3600/92 od 11. prosinca 1992. o utvrđivanju detaljnih pravila za provedbu prve faze programa rada iz članka 8. stavka 2. Direktive Vijeća 91/414/EEZ o stavljanju sredstava za zaštitu bilja na tržište (3), kako je zadnje izmijenjena Uredbom (EZ) br. 2266/2000 (4), a posebno njezin članak 7. stavak 3.A točku (b),
budući da:
(1)
Članak 8. stavak 2. Direktive 91/414/EEZ predviđa da Komisija ostvari program rada za ispitivanje aktivnih tvari koje se koriste u sredstvima za zaštitu bilja, a koje su već bile na tržištu 25. srpnja 1993. Detaljna pravila za provođenje ovog programa utvrđena su Uredbom (EEZ) br. 3600/92.
(2)
Uredbom Komisije (EZ) br. 933/94 od 27. travnja 1994. o utvrđivanju aktivnih tvari u sredstvima za zaštitu bilja i imenovanju država članica izvjestiteljica za provedbu Uredbe Komisije (EEZ) br. 3600/92 (5), kako je zadnje izmijenjena Uredbom (EZ) br. 2230/95 (6), utvrđene su aktivne tvari koje bi trebalo procijeniti u okviru Uredbe (EEZ) br. 3600/92, određene su države članice koje djeluju kao izvjestitelji u vezi s procjenama svake od tvari te su identificirani proizvođači svake od aktivnih tvari koji su na vrijeme podnijeli prijavu.
(3)
Paration-metil je jedna od 89 aktivnih tvari utvrđenih Uredbom (EZ) br. 933/94.
(4)
U skladu s člankom 7. stavkom 1. točkom (c) Uredbe (EEZ) br. 3600/92, Italija, koja je imenovana državom članicom izvjestiteljicom, 5. travnja 2001. dostavila je Komisiji izvješće o svojoj procjeni informacija dostavljenih od podnositelja prijave u skladu s odredbama članka 6. stavka 1. te Uredbe.
(5)
Po primitku izvješća države članice izvjestiteljice, Komisija se savjetovala sa stručnjacima država članica kao i s glavnim podnositeljem prijave kao što je predviđeno člankom 7. stavkom 3. Uredbe (EEZ) br. 3600/92.
(6)
Države članice i Komisija u okviru Stalnog odbora za prehrambeni lanac i zdravlje životinja ispitale su izvješće o procjeni koje je pripremila Italija. To je ispitivanje finalizirano 18. listopada 2002. u obliku izvješća Komisije o ispitivanju paration-metila u skladu s člankom 7. stavkom 6. Uredbe (EZ) br. 3600/92.
(7)
Procjene učinjene na temelju dostavljenih informacija nisu pokazale da se može očekivati da sredstva za zaštitu bilja koja sadrže paration-metil u predloženim uvjetima upotrebe općenito udovolje zahtjevima iz članka 5. stavka 1. točaka (a) i (b) Direktive 91/414/EEZ.
(8)
Stoga paration-metil ne bi trebalo uvrstiti u Prilog I. Direktivi 91/414/EEZ.
(9)
Trebalo bi poduzeti mjere kojima bi se osiguralo da se u propisanom roku povuku postojeća odobrenja za sredstva za zaštitu bilja koja sadrže paration-metil te da se više ne obnavljaju niti ne daju nova odobrenja.
(10)
Sva razdoblja počeka za raspolaganje, skladištenje, stavljanje na tržište i korištenje postojećih zaliha sredstava za zaštitu bilja koja sadrže paration-metil koja odredi država članica u skladu s odredbama članka 4. stavka 6. Direktive 91/414/EEZ trebalo bi ograničiti na razdoblje koje nije dulje od 12 mjeseci kako bi se omogućilo da se postojeće zalihe iskoriste u ne više od jedne sezone rasta.
(11)
Ova Odluka ne dovodi u pitanje mjere koje Komisija može poduzeti u kasnijoj fazi za tu aktivnu tvar u okviru Direktive Vijeća 79/117/EEZ od 21. prosinca 1978. o zabrani stavljanja na tržište i uporabi sredstava za zaštitu bilja koja sadrže određene aktivne tvari (7), kako je zadnje izmijenjena Aktom o pristupanju Austrije, Finske i Švedske.
(12)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Paration-metil se ne uvrštava kao aktivna tvar u Prilog I. Direktivi 91/414/EEZ.
Članak 2.
Države članice osiguravaju:
(a)
da se odobrenja za sredstva za zaštitu bilja koja sadrže paration-metil povuku u roku od šest mjeseci od datuma donošenja ove Odluke;
(b)
da se od datuma donošenja ove Odluke više ne daju niti ne obnavljaju odobrenja za sredstva za zaštitu bilja koja sadrže paration-metil na temelju odstupanja predviđenog člankom 8. stavkom 2. Direktive 91/414/EEZ.
Članak 3.
Razdoblje počeka koje određuju države članice u skladu s odredbama članka 4. stavka 6. Direktive 91/414/EEZ, mora biti najkraće moguće i ne dulje od 18 mjeseci od dana donošenja ove Odluke.
Članak 4.
Ova je Odluka upućena državama članicama.
Sastavljeno u Bruxellesu 10. ožujka 2003.

Labels: 0
3
20
6